《游天平题文正公祠》
元代·顾瑛

魏公勋业垂前代，百世高风道并隆。立庙东吴见遗像，出师西夏有全功。

山回鸟道千盘尽，天入龙门一罅通。赫赫皇元昭祀典，烝尝亦与武侯同。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。